Rebħa komda għal Ta' Xbiex fuq Otters Minn Cristian Muscat – ritratt: Dominic Borg Ta' Xbiex ……….14 Otters ……………5 (2-1, 4-0, 3-1, 5-3) Kompla l-istaġun pożittiv għal Ta' Xbiex hekk kif huma komplew jikkonvin­ċu u għelbu lil Otters bl-iskor kbir ta' 14-5. B'hekk Ta' Xbiex wettqu tpattija sportiva fuq Otters meta dawn tal-aħħar kienu ħarġu rebbieħa bl-iskor ta' 5-2. Għal Ta' Xbiex l-aqwa skorer kien Jayden Cuatjar b'ħames goals. Dan filwaqt li għal Otters irritorna l-ve­teran Charlie Zammit wara li serva sospensjoni ta' logħba. Ta' Xbiex rebħu l-ewwel sessjoni bl-iskor ta' 2-1 bil-goals jaslu minn Daniel Rizzo minn penalty u Jayden Cutajar, waqt li għal Otters wieġeb Luke Hyzler dejjem minn distanza ta' ħames metri. Ta' nota huwa l-fatt li Edward Meli falla penalty għal Otters waqt li Jamie Pace Mezzi u Daniel Rizzo fallew ukoll penalty għal ta' Xbiex hekk kif raw lill-goalkeeper, Matthew Xerri jsalva bi bravura. B'hekk f'din l-ewwel sessjoni kien hemm total ta' ħa­mes penalties – l-aktar dar­ba f'dan l-istaġun – tnejn minnhom skorjati u tlieta oħra falluti. Ta' Xbiex rebħu wkoll it-tieni sessjoni fejn skorjaw erbgħa mingħajr risposta permezz ta' Jayden Cutajar, Daniel Rizzo, Jacob Saliba minn penalty u Jayden Cassar. Huma komplew jiddo­minaw u rebħu t-tielet ses­sjoni bil-punteġġ ta' 3-1 bi Kieyan Borg, Jayden Cutajar u Jacob Saliba jiskorjaw għalihom. Otis Zammit wieġeb għal Otters. Minuta u nofs minn tmiem din is-sessjoni Kieyan Borg falla penalty għal Ta' Xbiex hekk kif ra lil Matthew Xerri jsalva tajjeb. Ta' Xbiex għamlu l- en plain hekk kif rebħu l-aħħar sessjoni bl-iskor ta' 5-3, fejn għalihom irnexxielhom iniż­żlu isimhom fuq il-lista tal-iskorers, Jayden Cutajar (2), Kieyan Borg, Jayden Cassar minn man-up wara li tkeċċa Gabriel Mizzi u Sam Engerer. Edward Meli (2) bl-ew­wel goal għalih jasal minn penalty u t-tieni minn man-up wara li tkeċċa Jayden Cutajar u Otis Zammit, irrispondew għal Otters.